**Etholiad cyffredinol Senedd y Deyrnas Unedig: Gwybodaeth i bleidleiswyr dall ac â golwg rhannol yng Nghymru**

Bydd etholiad cyffredinol Senedd y DU yn cael ei gynnal ddydd Iau 4 Gorffennaf, ac mae yna gamau dylech chi gymryd nawr er mwyn sicrhau eich bod yn barod i bleidleisio. Cafodd y canllaw hwn ei greu gan y Comisiwn Etholiadol mewn partneriaeth ag RNIB Cymru.

Mae rhagor o wybodaeth am bleidleisio yn yr etholiadau hefyd ar gael ar wefan y Comisiwn Etholiadol (<https://www.electoralcommission.org.uk/cy/pleidleisio-ac-etholiadau>)

sy'n hygyrch a gellir ei defnyddio gyda thechnoleg gynorthwyol. Gallwch hefyd ofyn am gopi o’r canllaw hwn mewn braille, print bras neu sain drwy gysylltu ag RNIB Cymru dros ebost [CymruCampaigns.Mailbox@rnib.org.uk](mailto:CymruCampaigns.Mailbox@rnib.org.uk)

**Dyddiadau Pwysig**

• Dydd Mawrth 18 Mehefin, 11.59pm - Dyddiad cau ar gyfer cofrestru i bleidleisio

• Dydd Mercher 19 Mehefin, 5pm - Dyddiad cau ar gyfer gwneud cais am bleidlais bost

• Dydd Mercher 26 Mehefin, 5pm - Dyddiad cau ar gyfer gwneud cais am bleidlais drwy ddirprwy ac i wneud cais ar gyfer cerdyn adnabod pleidleisiwr am ddim

• Dydd Iau 4 Gorffennaf, 7am i 10pm - Diwrnod y bleidlais

**Pwy all bleidleisio yn yr etholiad?**

Gallwch bleidleisio yn yr etholiad os ydych yn 18 oed neu drosodd ar ddiwrnod y bleidlais, ac yn ddinesydd Prydeinig, Gwyddelig, neu ddinesydd cymwys o'r Gymanwlad sy'n byw yn y DU.

Mae'r diffiniad o ddinesydd y 'Gymanwlad' yn cynnwys dinasyddion sy'n ddibynnol ar y Goron ym Mhrydain a thiriogaethau tramor Prydeinig. Mae dinesydd ‘cymwys’ o’r Gymanwlad yn rhywun sydd â chaniatâd i ddod i mewn neu i aros yn y DU, neu nad oes angen y caniatâd hwnnw arno.

**Cofrestru i bleidleiso**

Er mwyn pleidleisio yn yr etholiad mae angen i chi gofrestru. Os nad ydych erioed wedi cofrestru, neu os yw eich cyfeiriad neu’ch enw wedi newid, cofrestrwch i bleidleisio nawr cyn y dyddiad cau, sef 11.59pm ddydd Mawrth 18 Mehefin.

Gallwch gofrestru yn [www.gov.uk/cofrestru-i-bleidleisio](http://www.gov.uk/cofrestru-i-bleidleisio) neu drwy lenwi ffurflen gais bapur. Er mwyn gofyn am ffurflen gais neu gymorth pellach, cysylltwch â thîm gwasanaethau etholiadol eich cyngor lleol. Gallwch ddod o hyd i'w manylion cyswllt ar ddiwedd y ddogfen hon, neu drwy nodi'ch cod post ar y dudalen we hon [www.electoralcommission.org.uk/cy/rwyf-yneg-pleidleisiwr/pleidleisiwr/gwybodaeth-etholiad.](https://www.electoralcommission.org.uk/cy/rwyf-yneg-pleidleisiwr/pleidleisiwr/gwybodaeth-etholiad)

**Dull adnabod â llun**

Os ydych am bleidleisio'n bersonol yn yr etholiad hwn, bydd angen i chi ddod ag ID ffotograffedig. Mae gwahanol fathau o ID ffotograffedig gallwch eu defnyddio, gan gynnwys pasbort, trwydded yrru, tocyn bws pobl hŷn neu anabl a Bathodyn Glas.

Gallwch ddod o hyd i'r rhestr lawn o ID ffotograffedig derbyniol ar dudalen we [www.electoralcommission.org.uk/voterID](http://www.electoralcommission.org.uk/voterID) neu drwy gysylltu â thîm gwasanaethau etholiadol eich cyngor lleol. Gallwch ddod o hyd i'w manylion cyswllt ar ddiwedd y ddogfen hon, neu drwy nodi'ch cod post yma

<https://www.electoralcommission.org.uk/cy/rwyf-yneg-pleidleisiwr/pleidleisiwr/gwybodaeth-etholiad.>

Gallwch ddefnyddio ID ffotograffedig sydd wedi dod i ben, os ydych dal yn edrych fel y llun. Dylai'r enw ar eich dull adnabod fod yr un enw a ddefnyddiwyd gennych i gofrestru er mwyn pleidleisio. Mae'n rhaid i'r ID ffotograffedig sydd gennych chi fod yn fersiwn wreiddiol ac nid yn fersiwn llungopi neu ddigidol ar eich ffôn.

Os nad oes gennych ffurf dderbyniol o ID ffotograffedig gallwch wneud cais am ID pleidleisiwr am ddim, a elwir yn Dystysgrif Awdurdod Pleidleiswyr.

**Gwneud cais am Dystysgrif Awdurdod Pleidleiswyr**

Gallwch wneud cais am Dystysgrif Awdurdod Pleidleiswyr ar-lein yma [www.gov.uk/ceisio-am-lun-id-tystysgrif-awdurdod-pleidleiswyr](https://www.gov.uk/ceisio-am-lun-id-tystysgrif-awdurdod-pleidleiswyr) neu drwy dîm gwasanaethau etholiadol eich cyngor lleol. Byddant yn gallu anfon ffurflen gais atoch, neu efallai byddwch yn gallu gwneud cais dros y ffôn neu mewn person. Y dyddiad cau ar gyfer gwneud cais yw 5pm ar 26 Mehefin, ond dylech wneud cais cyn gynted â phosibl.

Er mwyn gwneud cais am ffurflen gais mewn fformat arall, cysylltwch â'ch swyddog cofrestru etholiadol (manylion wedi'u cynnwys ar ddiwedd y ddogfen hon).

Wrth wneud cais am Dystysgrif Awdurdod Pleidleiswyr, bydd angen i chi roi eich enw, cyfeiriad, dyddiad geni a rhif Yswiriant Gwladol. Dylech wneud cais gan ddefnyddio'r un enw a ddefnyddiwyd gennych i gofrestru ar gyfer pleidleisio.

Bydd angen i chi gyflwyno llun gyda'ch cais. Mae'r gofynion ar gyfer y llun yn debyg i'r gofynion ar gyfer llun pasbort. Os oes angen help arnoch i dynnu llun, bydd tîm gwasanaethau etholiadol eich cyngor lleol yn gallu gwneud hyn ar eich rhan.

Bydd tîm gwasanaethau etholiadol eich cyngor lleol yn prosesu eich cais ac yn anfon eich Tystysgrif Awdurdod Pleidleiswyr atoch drwy'r post ynghyd â chyfarwyddiadau ar sut i'w defnyddio. Pan fyddwch yn gwneud cais, gofynnir i chi a hoffech gael y cyfarwyddiadau mewn braille neu brint bras.

Mae Tystysgrif Awdurdod Pleidleiswyr yn cynnwys marc cyffyrddol uwch yn y gornel chwith uchaf, er mwyn helpu i'w adnabod. Mae'r marc hwn yn cynnwys pedwar dot bach sy'n cael eu hailadrodd deirgwaith.

Nid oes dyddiad terfyn ar gyfer Tystysgrifau Awdurdod Pleidleiswyr, ond argymhellir eich bod yn adnewyddu eich tystysgrif ar ôl 10 mlynedd.

**Pleidleisio mewn person**

Bydd gorsafoedd pleidleisio ar agor rhwng 7am a 10pm ar ddydd Iau 4 Gorffennaf.

Byddwch yn derbyn cerdyn pleidleisio a fydd yn dweud wrthych ble mae eich gorsaf bleidleisio. Efallai nad dyma'r un lleoliad ag y gwnaethoch chi bleidleisio y tro diwethaf. Os yw eich lleoliad wedi newid efallai bydd angen i chi gynllunio eich llwybr ymlaen llaw neu fynd ag aelod o'ch teulu neu ffrind gyda chi.

Yn agosach at y diwrnod pleidleisio, byddwch yn gallu gwirio ble mae eich gorsaf bleidleisio a dod o hyd i restr o ymgeiswyr drwy nodi eich cod post yn <https://www.electoralcommission.org.uk/cy/rwyf-yneg-pleidleisiwr/pleidleisiwr/gwybodaeth-etholiad> neu drwy ffonio’r Comisiwn Etholiadol ar 0800 3 280 280.

**Gwirio eich ID ffotograffedig**

Pan fyddwch yn cyrraedd yr orsaf bleidleisio, bydd aelod o staff yn gofyn i chi am eich enw a'ch cyfeiriad fel er mwyn dod o hyd i chi ar y gofrestr. Yna byddant yn gofyn i chi am eich ID ffotograffedig, gwirio ei fod yn dderbyniol, ac yn rhoi eich papur pleidleisio i chi.

**Cymorth yn yr orsaf bleidleisio**

Gallwch fynd â chydymaith gyda chi i'ch helpu yn yr orsaf bleidleisio, neu gallwch ofyn i aelod o staff gorsaf bleidleisio eich helpu. Rhaid i'ch cydymaith fod yn 18 oed neu'n hŷn a bydd angen iddo/iddi lenwi ffurflen.

Gall y person sy'n eich helpu eich arwain rhwng y fynedfa, y ddesg, y bwth pleidleisio a'r blwch pleidleisio. Gallant hefyd farcio'r papur pleidleisio i chi yn unol â'ch cyfarwyddiadau.

**Offer cynorthwyol**

Mae gan bob pleidleisiwr yr hawl i bleidleisio yn annibynnol ac yn gyfrinachol. Bydd rhywfaint o offer cynorthwyol ar gael yn yr orsaf bleidleisio i'ch helpu i wneud hynny.

**Papur pleidleisio print bras**

Yn unol â’r gyfraith, rhaid i bob gorsaf bleidleisio arddangos copi print bras o'r papur pleidleisio. Rhaid iddynt hefyd ddarparu copi cyfeirio i chi fynd ag ef i'r bwth gyda chi. Gallwch ddefnyddio'r copi print bras i ddarllen yr holl wybodaeth ar y papurau pleidleisio, ond rhaid i chi ddal i fwrw'ch pleidlais ar y papur pleidleisio print safonol.

**Dyfais bleidleisio gyffyrddol**

Os ydych chi'n cael trafferth llenwi'r papur pleidleisio print safonol, gallwch ddefnyddio dyfais bleidleisio gyffyrddol i helpu gyda marcio eich pleidlais yn y lle cywir. Rhaid i bob gorsaf bleidleisio ddarparu dyfais bleidleisio gyffyrddol.

Mae gan y ddyfais bleidleisio gyffyrddadwy gefnogaeth gludiog, sydd wedi'i atodi dros eich papur pleidleisio. Bydd aelod o staff yn atodi'r ddyfais bleidleisio gyffyrddol i'r papur pleidleisio. Mae ganddo fflapiau wedi'u rhifo (mae'r rhifau wedi'u codi ac mewn braille) dros y blychau lle yr ydych chi'n marcio'ch pleidlais.

Bydd angen i chi ddefnyddio'r papur pleidleisio print bras neu ofyn i rywun (cydymaith neu staff yr orsaf pleidleisio) ddarllen y rhestr ymgeiswyr yn uchel i chi. Bydd yr ymgeiswyr yn nhrefn yr wyddor.

Bydd y system bleidleisio Cyntaf i'r Felin yn cael ei defnyddio ar gyfer yr etholiad hwn. Bydd angen i chi farcio eich papur pleidleisio ag un ‘X’ yn y blwch wrth ymyl yr ymgeisydd yr ydych am i gynrychioli eich etholaeth yn Senedd y DU.

**Apiau ffôn symudol a chwyddwydrau fideo**

Mae canllawiau hefyd wedi’u cyhoeddi i staff gorsafoedd pleidleisio i’w gwneud yn glir y gall apiau ffôn symudol (fel “Seeing AI” sy’n gallu defnyddio Deallusrwydd Artiffisial i ddarllen testun printiedig), neu ddyfeisiau chwyddo fideo, gael eu defnyddio gan bobl ddall â golwg rhannol fel addasiad rhesymol.

**Sut i ddarganfod pa offer cynorthwyol fydd ar gael**

Gallwch gysylltu gydag eich cyngor lleol i gael gwybod pa offer cynorthwyol fydd ar gael yn eich gorsaf bleidleisio ac i ofyn am unrhyw offer neu gymorth ychwanegol. Bydd eich cyngor yn penderfynu a fyddai’n bosib i ddarparu'r offer neu'r cymorth y gofynnir amdano. Gallwch gysylltu â thîm gwasanaethau etholiadol eich cyngor lleol gan ddefnyddio'r manylion cyswllt ar ddiwedd y canllaw.

**Ffyrdd eraill o bleidleisio**

**Pleidleisio drwy'r post**

Nid oes angen ID ffotograffedig i bleidleisio drwy'r post. Os byddai’n well gennych bleidleisio drwy’r post neu os na fyddwch yn gallu cyrraedd yr orsaf bleidleisio ar ddiwrnod y bleidlais, gallwch wneud cais i bleidleisio drwy’r post hyd at 5pm ddydd Mercher 19 Mehefin.

Gallwch wneud cais i bleidleisio drwy'r post yma <https://www.gov.uk/gwneud-cais-pleidlais-drwyr-post> neu drwy lenwi ffurflen gais bapur. I ofyn am ffurflen gais neu gymorth pellach, cysylltwch â thîm gwasanaethau etholiadol eich cyngor lleol. Gallwch ddod o hyd i'w manylion cyswllt ar ddiwedd y ddogfen hon, neu drwy nodi'ch cod post yma <https://www.electoralcommission.org.uk/cy/rwyf-yneg-pleidleisiwr/pleidleisiwr/gwybodaeth-etholiad>

Pan fyddwch yn gwneud cais i bleidleisio drwy'r post, gofynnir i chi ddarparu eich dyddiad geni a llofnod. Gofynnir i chi ddarparu hwn eto pan fyddwch yn cwblhau eich pleidlais bost, fel y gellir gwirio pwy ydych chi. Os na allwch ddarparu llofnod cyson oherwydd eich bod yn anabl, gallwch geisio am bleidlais bost gyda hepgoriad llofnod gan y tîm gwasanaethau etholiadol yn eich cyngor lleol, a fydd yn golygu na fydd angen i chi ddarparu llofnod pan fyddwch yn cwblhau eich pleidlais bost. Os nad ydych hefyd yn gallu ysgrifennu eich dyddiad geni pan fyddwch yn cwblhau eich pleidlais bost, gall rhywun eich cynorthwyo gyda hyn, ond rhaid i chi llenwi papur pleidleisio eich hun.

Byddwch yn derbyn eich pecyn pleidleisio drwy'r post tua 5-11 diwrnod cyn diwrnod y bleidlais. Yna mae angen i chi gwblhau a dychwelyd y pecyn, gan sicrhau eich bod yn gadael digon o amser i'ch pleidlais bost gyrraedd erbyn diwrnod y bleidlais.

**Pleidleisio drwy ddirprwy**

Os na fyddwch yn gallu cyrraedd yr orsaf bleidleisio arddiwrnod y bleidlais, mae gennych yr opsiwn o wneud cais i bleidleisio drwy ddirprwy, lle byddwch yn dewis rhywun yr ydych yn ymddiried ynddo i bleidleisio ar eich rhan. Y dyddiad cau ar gyfer gwneud cais i bleidleisio drwy ddirprwy yw 5pm ar ddydd Mercher 26 Mehefin.

Gallwch wneud cais i bleidleisio drwy ddirprwy yma <https://www.gov.uk/gwneud-cais-pleidlais-drwy-ddirprwy> neu drwy lenwi ffurflen gais bapur. Er mwyn gofyn am ffurflen gais neu gymorth pellach, cysylltwch â thîm gwasanaethau etholiadol eich cyngor lleol. Gallwch ddod o hyd i'w manylion cyswllt ar ddiwedd y ddogfen hon, neu drwy nodi'ch cod post yma [https://www.electoralcommission.org.uk/cy/rwyf-yneg-pleidleisiwr/pleidleisiwr/gwybodaeth-etholiad.](https://www.electoralcommission.org.uk/cy/rwyf-yneg-pleidleisiwr/pleidleisiwr/gwybodaeth-etholiad)

Bydd angen i'r person yr ydych yn dewis pleidleisio ar eich rhan fynd i'ch gorsaf bleidleisio. Bydd angen iddynt ddod â'u ID ffotograffedig eu hunain gyda nhw. Gallent hefyd ddewis gwneud cais i bleidleisio drwy'r post fel eich dirprwy, os yw hynny'n well.

**Manylion cyswllt timau gwasanaethau etholiadol eich cyngor lleol**

Isod mae tabl, wedi ei ffurfio o bedair colofn, dan y pennawd Cyngor; Cyfeiriad; Rhif Ffôn; a Chyfeiriad e-bost; a gyda 23 o resi.

|  |  |  |  |
| --- | --- | --- | --- |
| **Cyngor** | **Cyfeiriad** | **Rhif Ffôn** | **Cyfeiriad e-bost** |
| Cyngor Bwrdeistref Sirol Blaenau Gwent | Swyddfeydd Cyffredinol, Heol y Gweithfeydd Dur, Glyn Ebwy, NP23 6DN | 01495 355086 | [electoralservices@blaenau-gwent.gov.uk](mailto:electoralservices@blaenau-gwent.gov.uk) |
| Cyngor Bwrdeistref Sirol Pen-y-bont | Swyddfeydd dinesig, Stryd yr Angel, Penybont ar ogwr, CF31 4WB | 01656 643116 | [electoral@bridgend.gov.uk](mailto:electoral@bridgend.gov.uk) |
| Cyngor Bwrdeistref Sirol Caerffili | Parc Tredomen, Ystrad Mynach, Hengoed, CF82 7WF | 01443 864203 | [electoralservices@caerphilly.gov.uk](mailto:electoralservices@caerphilly.gov.uk) |
| Cyngor Dinas Caerdydd | Neuadd y Sir, Glanfa Iwerydd, Caerdydd, CF10 4UW | 029 2087 2087 | [electoralservices@cardiff.gov.uk](mailto:electoralservices@cardiff.gov.uk) |
| Cyngor Sir Caerfyrddin | Bloc 4, Parc Myrddin, Teras Richard, Caerfyrddin, SA31 1HQ | 01267 228889 | [electoralservices@carmarthenshire.gov.uk](mailto:electoralservices@carmarthenshire.gov.uk) |
| Cyngor Ceredigion | Neuadd Cyngor Ceredigion, Penmorfa, Aberaeron, SA46 0PA | 01545 570881 | electoralservices@ceredigion.gov.uk |
| Cyngor Bwrdeistref Sirol Conwy | Bodlondeb, Conwy, LL32 8DU | 01492 576051 | [electoral@conwy.gov.uk](mailto:electoral@conwy.gov.uk) |
| Cyngor Bwrdeistref Sirol Sir Ddinbych | Neuadd y Sir, Heol Wynnstay, Ruthin, LL15 1YN | 01824 70 6000 | [elections@denbighshire.gov.uk](mailto:elections@denbighshire.gov.uk) |
| Cyngor Sir y Fflint | Neuadd y Sir, Yr Wyddgrug, CH7 6NB | 01352 702412 | [register@flintshire.gov.uk](mailto:register@flintshire.gov.uk) |
| Cyngor Gwynedd | Stryd y Jêl, Caernarfon, Gwynedd, LL55 1SH | 01766 771000 | [galwgwynedd@gwynedd.gov.uk](mailto:galwgwynedd@gwynedd.gov.uk) |
| Cyngor Sir Ynys Môn | Swyddfeydd Cyngor, Llangefni, LL77 7TW | 01248 752519 | [shxcs@ynysmon.gov.uk](mailto:shxcs@ynysmon.gov.uk) |
| Cyngor Bwrdeistref Sirol Merthyr Tudful | Canolfan Ddinesig, Stryd y Castell, Merthyr Tudful, CF47 8AN | 01685 725284 | [electoral@merthyr.gov.uk](mailto:electoral@merthyr.gov.uk) |
| Cyngor Sir Fynwy | Neuadd y Sir, Y Rhadyr, Brynbuga, NP15 1GA | 01633 644212 | [elections@monmouthshire.gov.uk](mailto:elections@monmouthshire.gov.uk) |
| Cyngor Bwrdeistref Sirol Castell-nedd Port Talbot | Canolfan Ddinesig, Port Talbot, SA13 1PJ | 01639 763330 | [elections@npt.gov.uk](mailto:elections@npt.gov.uk) |
| Cyngor Dinas Casnewydd | Canolfan Ddinesig, Heol Godfrey, Casnewydd, NP20 4UR | 01633 656656 | [uvote@newport.gov.uk](mailto:uvote@newport.gov.uk) |
| Cyngor Sir Penfro | Neuadd y Sir, Hwlffordd, SA73 3JW | 01639 763330 | [electoralservices@pembrokeshire.gov.uk](mailto:electoralservices@pembrokeshire.gov.uk) |
| Cyngor Sir Powys | Neuadd y Sir, Dwyrain Heol y Sba, Llandrindod, LD1 5LG | 01597 826202 | [electoral.services@powys.gov.uk](mailto:electoral.services@powys.gov.uk) |
| Cyngor Bwrdeistref Sirol Rhondda Cynon Taf | Yr Hen Lys, Stryd y Llys, Pontypridd, CF37 1JW | 01443 490100 | [electoralservices@rhondda-cynon-taf.gov.uk](mailto:electoralservices@rhondda-cynon-taf.gov.uk) |
| Cyngor Sir Abertawe | Neuadd y Ddinas, Abertawe, SA1 4PE | 01792 636123 | [elections@swansea.gov.uk](mailto:elections@swansea.gov.uk) |
| Cyngor Bwrdeistref Sirol Torfaen | Canolfan Ddinesig, Pontypwl, NP4 6YB | 01495 762200 | [voting@torfaen.gov.uk](mailto:voting@torfaen.gov.uk) |
| Cyngor Bro Morgannwg | Swyddfeydd Dinesig, Heol Holton, Y Barri CF63 4RU | 01446 729552 | [electoralregistration@valeofglamorgan.gov.uk](mailto:electoralregistration@valeofglamorgan.gov.uk) |
| Cyngor Bwrdeistref Sirol Wrecsam | Neuadd Ddinesig, Wrexham, LL11 1AY | 01978 292020 | [electoral@wrexham.gov.uk](mailto:electoral@wrexham.gov.uk) |

Diwedd y ddogfen.